รัฐบาลไทย-ข่าวทำเนียบรัฐบาล-รัฐบาลขับเคลื่อนโครงการอาชีวะสร้างโอกาสทางการศึกษาให้เยาวชน เพื่อผลิตกำลังคนของประเทศ (อาชีวะอยู่ประจำ เรียนฟรี มีอาชีพ) สร้างโอกาสแก่นักเรียนที่ตกหล่นจากระบบการศึกษา
วันอังคารที่ 7 มิถุนายน 2565
รัฐบาลขับเคลื่อนโครงการอาชีวะสร้างโอกาสทางการศึกษาให้เยาวชน เพื่อผลิตกําลังคนของประเทศ (อาชีวะอยู่ประจํา เรียนฟรี มีอาชีพ) สร้างโอกาสแก่นักเรียนที่ตกหล่นจากระบบการศึกษา
รัฐบาลขับเคลื่อนโครงการอาชีวะสร้างโอกาสทางการศึกษาให้เยาวชน เพื่อผลิตกําลังคนของประเทศ (อาชีวะอยู่ประจํา เรียนฟรี มีอาชีพ) สร้างโอกาสแก่นักเรียนที่ตกหล่นจากระบบการศึกษาระดับม.ต้นได้เรียนต่อ 100%
นางสาวรัชดา ธนาดิเรก รองโฆษกประจําสํานักนายกรัฐมนตรี เปิดเผยว่า วันนี้ (7 มิ.ย.65) เวลา 08.45 น. ณ บริเวณโถงกลาง ตึกสันติไมตรี ทําเนียบรัฐบาล ก่อนการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เยี่ยมชมนิทรรศการโครงการอาชีวะสร้างโอกาสทางการศึกษาให้เยาวชน เพื่อผลิตกําลังคนของประเทศ (อาชีวะอยู่ประจํา เรียนฟรี มีอาชีพ) ซึ่งเป็นกิจกรรมที่กระทรวงศึกษาธิการได้ดําเนินการขับเคลื่อนต่อเนื่องกับโครงการ “พาน้องกลับมาเรียน” เพื่อให้ผู้ที่จบการศึกษาระดับ ม.ต้นที่ขาดโอกาสทางการศึกษาได้เข้าศึกษาต่อในสายอาชีพผ่านโครงการ “อาชีวะอยู่ประจํา เรียนฟรี มีอาชีพ” เพื่อสร้างโอกาสให้แก่นักเรียนที่ตกหล่นจากระบบการศึกษาขั้นพื้นฐานภาคบังคับ (ม.3) ได้เรียนต่อ 100% เป้าหมายสถานศึกษาอาชีวะศึกษารัฐและเอกชน จํานวน 170 แห่ง ทั่วประเทศ แบ่งเป็นระยะที่ 1 ปีงบประมาณ 2565 จํานวน 88 แห่ง ระยะที่ 2 ปีงบประมาณ 2566 -2574 จํานวน 82 แห่ง เพื่อสร้างโอกาสให้เยาวชน จํานวน 117,480 คน รวมทั้งเพื่อขยายโอกาสทางการศึกษาให้กับเยาวชน ผู้ด้อยโอกาส และผู้พิการอย่างครอบคลุม เสมอภาคและเท่าเทียมกันตามนโยบายรัฐบาลในการไปสู่เป้าหมายประเทศไทยมั่นคง มั่งคั่ง และยั่งยืน ด้วยการสร้างโอกาสและความเสมอภาคทางสังคม สร้างความเป็นธรรมในการศึกษา โดย “จะไม่ทิ้งใครไว้ข้างหลัง”
โอกาสนี้ นางสาวตรีนุช เทียนทอง รัฐมนตรีว่าการกระทรวงศึกษาธิการ พร้อมด้วย คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ และนายสุเทพ แก่งสันเทียะ เลขาธิการคณะกรรมการการอาชีวศึกษา ได้นําตัวแทนนักเรียนระดับชั้น ปวช.1 ที่เข้าร่วมโครงการฯ ประจําปีการศึกษา 2565 ได้แก่ ตัวแทนจากวิทยาลัยเกษตรและเทคโนโลยีกระบี่ คือ นายภูมิรพี ช้างน้ํา และผู้ปกครอง และตัวแทนจากวิทยาลัยการอาชีพบางปะกง คือ นางสาวศศิกาน อุดมกัลยาและผู้ปกครอง เข้าพบนายกรัฐมนตรีด้วย
นายกรัฐมนตรี ได้สอบถามถึงผลการดําเนินโครงการอาชีวะสร้างโอกาสทางการศึกษาให้เยาวชน เพื่อผลิตกําลังคนของประเทศ (อาชีวะอยู่ประจํา เรียนฟรี มีอาชีพ) พร้อมชื่นชมเป็นโครงการที่ดีสอดคล้องกับนโยบายของรัฐบาลในเรื่องการพัฒนาทรัพยากรมนุษย์และการสร้างโอกาสทางการศึกษาให้กับทุกคนอย่างเท่าเทียม รวมทั้งให้เด็กและเยาวชนที่มีฐานะยากจน และอยู่ในพื้นที่ห่างไกล ตลอดจนนักเรียนที่ตกหล่นจากระบบการศึกษา ได้เข้าถึงโอกาสทางด้านการศึกษาสายอาชีพ เพื่อพัฒนาตนเองได้เต็มตามศักยภาพ สามารถประกอบอาชีพ มีงานทํา มีรายได้ และลดความเหลื่อมล้ําทางสังคม นอกจากนี้นายกรัฐมนตรี ยังเน้นย้ําให้มีการดําเนินการต่อเนื่องและเร่งนําเด็กและเยาวชนที่ตกหล่นหรือหลุดจากระบบการศึกษาและขาดโอกาสทางการศึกษามาเข้าร่วมโครงการนี้ให้มากขึ้นเพื่อสร้างความมั่นคงผ่านระบบการศึกษา รวมทั้งให้มีการพิจารณาเชื่อมโยงหลักสูตรการศึกษากับของ กศน. และนําเทคโนโลยีสมัยใหม่ หรือระบบออนไลน์มาสนับสนุนการศึกษาเพื่อเกิดการพัฒนาและเรียนรู้ตลอดชีวิตตามนโยบายรัฐบาล
พร้อมกันนี้ ตัวแทนเด็กและผู้ปกครองที่เข้าร่วมโครงการฯ ได้ขอบคุณนายกรัฐมนตรีและรัฐบาลที่ให้ความสําคัญกับเด็กและเยาวชนที่ขาดโอกาสทางการศึกษาได้สามารถเข้าถึงการศึกษาผ่านโครงการอาชีวะสร้างโอกาสทางการศึกษาให้เยาวชน เพื่อผลิตกําลังคนของประเทศ (อาชีวะอยู่ประจํา เรียนฟรี มีอาชีพ) ซึ่งจะทําให้มีความรู้จบออกมาแล้วมีงานทําสามารถเลี้ยงดูตนเองและครอบครัวได้
----------------